Καθηγητής Χ

Ο Τσαρλς Φράνσις Εξέβιερ (Charles Francis Xavier), γνωστός και ως Καθηγητής Χ (Professor X) είναι φανταστικός χαρακτήρας της Marvel Comics, ιδρυτής και αρχηγός της ομάδας μεταλλαγμένων υπερηρώων X-Men. Δημιούργημα του συγγραφέα Σταν Λι και του σκιτσογράφου Τζακ Κίρμπι εμφανίσθηκε για πρώτη φορά στο τεύχος The X-Men #1 (Σεπτέμβριος 1963).

Κατά το μεγαλύτερο διάστημα της παρουσίας του στο κόμικ ο Εξέβιερ είναι παραπληγικός, παρότι διαθέτει ένα από τα ισχυρότερα μυαλά στον κόσμο. Τηλεπαθητικός υψηλού επιπέδου, ο Εξέβιερ μπορεί να διαβάσει, ελέγξει και επηρεάσει την ανθρώπινη σκέψη. Όντας επιστημονική ευφυΐα, διαθέτει επίσης τη δυνατότητα να απορροφά γρήγορα πληροφορίες και ειδικεύεται σε θέματα γενετικής, μετάλλαξης και ψυχικών δυνάμεων.

Όραμα του Εξέβιερ είναι η διασφάλιση της ειρηνικής συνύπαρξης ανθρώπων και μεταλλαγμένων, με σεβασμό στα ανθρώπινα δικαιώματα και προστασία της κοινωνίας από απειλές όπως ο παλαιός προσωπικός του φίλος και προαιώνιος εχθρός των X-Men, Magneto. Για να επιτύχει το σκοπό του, ο Εξέβιερ ίδρυσε την Ακαδημία για Ταλαντούχους Νέους (School for Gifted Youngsters) για να διδάξει σε μεταλλαγμένους τη χρήση των δυνάμεών τους. Οι μαθητές του, τον θεωρούν πνευματικό τους πατέρα και μεγάλο οραματιστή, ενώ αναφέρονται συχνά στο όραμά του με τη φράση "το όνειρο του Εξέβιερ" ("Xavier's dream"). 

Επίσης, συχνά δρα ως δημόσιος υπέρμαχος για τα δικαιώματα των μεταλλαγμένων και πολλοί άλλοι υπερήρωες της Marvel στρέφονται σε εκείνον για θέματα γενετικής μετάλλαξης και ψυχικών δυνάμεων. Εντούτοις, η ιδιότητά του ως αρχηγού των X-Men και μεταλλαγμένου άργησε να γίνει γνωστή δημοσίως.

Ο χαρακτήρας σπάνια λείπει από τη σύνθεση των X-Men (με μεγαλύτερο ίσως διάλειμμα τη μετεγκατάστασή του στο διάστημα στο πλευρό της αγαπημένης του Λιλάντρα στα μέσα της δεκαετίας του '80). Επίσης εμφανίζεται σε όλες τις προσαρμογές της σειράς σε κινούμενα σχέδια, σε πολλά βιντεοπαιχνίδια εμπνευσμένα από τους X-Men και στη σειρά ταινιών X-Men, όπου ενσαρκώθηκε από τους ηθοποιούς Πάτρικ Στιούαρτ και Τζέιμς ΜακΑβόι. Ο Χάρι Λόιντ ενσάρκωσε τον χαρακτήρα στην τρίτη σεζόν της τηλεοπτικής σειράς Legion.

Βιογραφία

Παιδικά χρόνια
Ο Τσαρλς Εξέβιερ γεννήθηκε στη Νέα Υόρκη, γιος του Μπράιαν Εξέβιερ πλούσιου και ευυπόληπτου πυρηνικού επιστήμονα και της Σάρον Εξέβιερ. Όταν ο Μπράιαν σκοτώθηκε σε ατύχημα, ο επιστημονικός συνεργάτης του Κερτ Μάρκο περιθάλπει και εντέλει παντρεύεται τη χήρα Σάρον. Όταν ο Τσαρλς εκδηλώνει τις τηλεπαθητικές του ικανότητες, ανακαλύπτει ότι ο Κερτ ενδιαφέρεται αποκλειστικά για τα χρήματα της Σάρον. 
 
Μετά το γάμο, ο Κερτ μετακομίζει στο σπίτι των Εξέβιερ μαζί με το γιο του τον Κέιν. Σύντομα ο Κερτ αρχίζει να παραμελεί τη Σάρον ωθώντας την στον αλκοολισμό, ενώ κακομεταχειρίζεται και εκείνη και τον μικρό Κέιν. Ο Κέιν ξεσπά την επιθετικότητα και τις ανασφάλειές του στον ετεροθαλή αδελφό του. Ο Τσαρλς χρησιμοποιεί τις τηλεπαθητικές του ικανότητες και διερευνά τις αιτίες πίσω από τα ξεσπάσματά του, γεγονός που κάνει τον Κέιν ακόμη πιο επιθετικό. 

Η Σάρον πεθαίνει και κατά τη διάρκεια μίας αψιμαχίας μεταξύ του Κέιν και του Τσαρλς, προκαλείται έκρηξη στο εργαστήριο του Κερτ. Θανάσιμα τραυματισμένος, ο Κερτ καταφέρνει να βγάλει σώα τα δύο παιδιά έξω από το φλεγόμενο εργαστήριο και αμέσως μετά αφήνει την τελευταία του πνοή (τεύχη Uncanny X-Men #12, X-Men #38-42).

Με τη βοήθεια της υψηλής του ευφυίας και των δυνάμεών του, ο Εξέβιερ γίνεται άριστος φοιτητής και αθλητής, παρότι εγκαταλείπει τον αθλητισμό όταν συνειδητοποιεί ότι οι ψυχικές του δυνάμεις του προσφέρουν αθέμιτο πλεονέκτημα έναντι των αντιπάλων του (X-Men (1st series) #12, Uncanny X-Men #309). Σε ηλικία μόλις 16 ετών αποφοιτά μετά επαίνων από το Πανεπιστήμιο του Χάρβαρντ  (Excalibur: Prelude to the House of M #11-14).

Στις μεταπτυχιακές του σπουδές λαμβάνει Διδακτορικό στη Γενετική, τη Βιοηθική και την Ψυχολογία και παραμένει για δύο χρόνια ως ερευνητής στο Πανεπιστήμιο της Οξφόρδης (X-Men (1st series) #117). Αργότερα εντάσσεται στο ακαδημαϊκό προσωπικό του Πανεπιστημίου Κολούμπια (Uncanny X-Men #192-193).

Στη σχολή όπου κάνει τις μεταπτυχιακές του σπουδές, γνωρίζει τη Μόιρα Κίνρος Σκωτσέζα φοιτήτρια γενετικής, την οποία και ερωτεύεται. Η απόφασή τους να παντρευτούν αναβάλλεται λόγω της συμμετοχής του Εξέβιερ στον Πόλεμο της Κορέας. Στο πεδίο της μάχης λαμβάνει μέρος σε αποστολές διάσωσης μαζί με τον πατέρα της μετέπειτα μαθήτριάς του και μεταλλαγμένης Κίτυ Πράιντ, Κάρμεν Πράιντ (Excalibur: Prelude to the House of M #11-14), ενώ επίσης γίνεται αυτόπτης μάρτυρας στη μεταμόρφωση του Κέιν σε Juggernaut. Κατά τη διάρκεια του πολέμου, λαμβάνει γράμμα από τη Μόιρα η οποία του ανακοινώνει την επιθυμία της να διακόψουν τη σχέση τους και αργότερα ανακαλύπτει ότι εκείνη είχε εν τω μεταξύ παντρευτεί τον παλαιό φίλο της Τζόζεφ ΜακΤάγκερτ που την κακομεταχειριζόταν (X-Men (1st series) #12, X-Men (1st series) #117, Uncanny X-Men #389).

Ο Βασιλιάς των Σκιών (Shadow King)
Μετά τον πόλεμο, ο Εξέβιερ αρχίζει να ταξιδεύει. Στο Κάιρο συναντά ένα μικρό κορίτσι την Ορορό Μονρό που είναι κλέφτρα πορτοφολιών, αλλά και έναν πανίσχυρο μεταλλαγμένο που ακούει στο όνομα Βασιλιάς των Σκιών (Shadow King) και εμφανίζεται ως νονός του εγκλήματος. Η σφοδρή σύγκρουση με το Βασιλιά των Σκιών που παρ´ολίγο να στοιχίσει τη ζωή του Εξέβιερ, του ενέπνευσε το όραμα της προστασίας της κοινωνίας από εγκληματίες μεταλλαγμένους (X-Men (1st series) #117).

Η συνάντηση με τον Magneto
Ο Εξέβιερ επισκέπτεται τον φίλο του Ντάνιελ Σόμρον που διευθύνει μία κλινική για θύματα του ολοκαυτώματος στη Χάιφα του Ισραήλ. Εκεί συναντά τον άνθρωπο που έμελλε να γίνει ο χειρότερος εχθρός των X-Men, τον Magneto ο οποίος εργάζεται ως εθελοντής στην κλινική, ενώ επίσης γνωρίζει την Γκαμπριέλ Χάλερ, η οποία εξαιτίας του σοκ που υπέστη έχει βυθιστεί σε κατατονία. Ο Εξέβιερ καταφέρνει να τη θεραπεύσει με χρήση των δυνάμεών του και οι δυο τους ερωτεύονται. Ο Εξέβιερ και ο Magneto γίνονται καλοί φίλοι, παρότι κανείς εκ των δύο δεν αποκαλύπτει αρχικά τις δυνάμεις του στον άλλο. Στις θυελλώδεις συζητήσεις τους, αναρωτιούνται τι θα γινόταν αν η ανθρωπότητα είχε να αντιμετωπίσει μία νέα φυλή υπερανθρώπων με τον μεν Εξέβιερ να είναι αισιόδοξος, τον δε Magneto να θεωρεί ότι οι άνθρωποι θα καταπίεζαν και θα προσπαθούσαν να αφανίσουν τη νέα αυτή φυλή, όπως έκαναν και με άλλες μειονοτικές ομάδες.

Οι δύο φίλοι αποκαλύπτουν τις δυνάμεις τους όταν αντιμετωπίσουν τον ναζί Βαρόνο Βόλφγκανγκ βον Στράκερ και τους πράκτορές του, οι οποίοι απαγάγουν την Γκαμπριέλ για να τους αποκαλύψει το σημείο όπου βρίσκονται θαμμένες ράβδοι χρυσού. Ο Magneto επιχειρεί να σκοτώσει το Βαρόνο, αλλά ο Εξέβιερ τον εμποδίζει. Συνειδητοποιώντας ότι οι απόψεις του για τις σχέσεις ανθρώπων και μεταλλαγμένων δεν συμβαδίζουν με εκείνες του Εξέβιερ, ο Magneto φεύγει παίρνοντας μαζί του το χρυσό. Ο Τσαρλς παραμένει στο Ισραήλ για αρκετό καιρό αλλά εντέλει χωρίζει με την Γκαμπριέλ και αναχωρεί, μη γνωρίζοντας ότι εκείνη είναι έγκυος με το γιο του (Uncanny X-Men #161, 321).

Δημιουργία των X-Men
Καθώς ο Τσαρλς αποκτά φήμη ως γενετιστής και ψυχολόγος, η οικογένεια των Γκρέι απευθύνονται σε αυτόν για να βοηθήσει την κατατονική κόρη τους Τζιν. Ο Τσαρλς την εκπαιδεύει στον έλεγχο των τηλεκινητικών της δυνάμεων ενώ "κλειδώνει" την τηλεπάθειά της μέχρι να ωριμάσει και να μπορεί να τη διαχειριστεί (Bizarre Adventures #27). Εκείνο το διάστημα, συνεργάζεται με τον Καρλ Λύκος αλλά και με τη Μόιρα ΜακΤάγκερτ, δημιουργώντας μία ερευνητική βάση στο νησί Μιούρ. Με τη Μόιρα συζητά τους υποψήφιους σπουδαστές για την ομάδα κρούσης X-Men που ετοιμάζεται να δημιουργήσει, περιλαμβανομένων των περιπτώσεων του Κερτ Βάγκνερ, του Πιότρ Ρασπούτιν, Πιέτρο και Γουάντα Μαξίμοφ και Ορορό Μονρό που απορρίπτονται. Επίσης ο Εξέβιερ εκπαιδεύει την Τέσα για να κατασκοπεύει τον Sebastian Shaw (Professor Xavier and the X-Men #4, Uncanny X-Men #300, X-Treme X-Men #3, 9).

Ο Εξέβιερ ιδρύει την Ακαδημία για Ταλαντούχους Νέους, προσφέροντας έναν ασφαλή παράδεισο σε μεταλλαγμένους και διδάσκοντάς τους τη χρήση των δυνάμεών τους. Επιπλέον και μέσω της δράσης των X-Men προσπαθεί να προτάξει ένα ευγενές παράδειγμα αρμονικής συνύπαρξης των μεταλλαγμένων με τους ανθρώπους όπως ο ίδιος είπε στον πράκτορα του FBI Φρεντ Ντάνκαν (X-Men (1st series) #38). Η μεγάλη περιουσία που κληρονόμησε του επιτρέπει να εξοπλίσει την πατρογονική του έπαυλη στο Σάλεμ Σέντερ της Νέας Υόρκης με σύγχρονες τεχνολογικές υποδομές, περιλαμβανομένου του Δωματίου Κινδύνου (Danger Room) που χρησιμοποιεί για τη φυσική εκπαίδευση των μεταλλαγμένων σπουδαστών του. (Στο New X-Men #129, ο Φάντομεξ αναφέρει ότι ο Εξέβιερ είναι δισεκατομμυριούχος με περιουσία που ξεπερνά τα 3,5 δις δολάρια.) 

Η αρχική ομάδα μαθητών του αποτελείτο από πέντε εφήβους: τον Cyclops, τον Angel, τον Beast, τον Iceman και την Τζιν Γκρέι.

Πηγές
Sanderson, Peter (April 17, 2006). X-Men: The Ultimate Guide. DK CHILDREN (3rd ed.). ISBN 0-756-62005-8.
Barney-Hawke, Syd, Moreels, Eric J. (April 1, 2003). Marvel Encyclopedia Volume 2: X-Men. Marvel Comics. ISBN 0-785-11199-9.
Yaco, Linc, Haber, Karen (February 2004). Science of the X-Men. I Books/Marvel. ISBN 0-743-48725-7.
Marvel Entertainment (May 7, 2003). The Marvel Universe Roleplaying Game. Marvel Comics. ISBN 0-785-11028-3.

Εξωτερικοί σύνδεσμοι 
Professor X on the Marvel Character Bio Wiki
Ultimate Professor X on the Marvel Character Bio Wiki
MDP: Professor X - Marvel Database Project

Χαρακτήρες που δημιουργήθηκαν από τον Σταν Λι
Χαρακτήρες που δημιουργήθηκαν από τον Τζακ Κίρμπι
Υπερήρωες της Marvel Comics
X-Men